Kolfblad ‘gevaarlik’; toets in die weegskaalDie Wandererskolfblad het hom Vrydag so sleg gedra dat die spel sowat 20 minute vroeg stopgesit is met Indië wat in ŉ stewige posisie was om die laaste van die drie toetse teen die Proteas te wen. Dit lyk of daar ŉ wesenlike moontlikheid is dat die toets Saterdagoggend afgelas kan word weens die gevaar wat die kolfblad vir die spelers mag inhou. Heelparty van die spelers is raakgeboul en moes telkens op die veld behandel word. Dit sal groot gevolge vir die Wanderers en Suid-Afrikaanse krieket hê as die wedstryd gestaak word en mag beteken dat daar as strafmaatreël vir die volgende 12 maande geen toetse op die Wanderers gespeel sal word nie. Teen uitskeityd het Suid-Afrika 17/1 gehad in sy soeke om op die laaste twee dae 241 vir ŉ skoonskip-reekssege te behaal. ♦ Die blad gaan na verwagting nie verbeter nie. Inteendeel … maar Indië is ten gunste daarvan dat die toets moet voortgaan. Hulle het immers deur die dag op die blad gekolf. As die bekende kommentator en een van die vinnigste snelboulers in die geskiedenis, Michael Holding, sê dit is te gevaarlik om op die blad te speel, moet ŉ mens seker luister. Hy meen die blad gaan oor gevaar eerder as die kundigheid en gehalte van die spelers. Holding wys daarop dat die besluit reeds deur die skeidsregters geneem is dat die kolfblad te gevaarlik is nadat Dean Elgar vier keer raakgeboul is met balle wat van ŉ goeie lengte, hoofsaaklik weens krake op die blad, opgespring het. Dit was ook vroeër die geval toe Indië met ŉ pragtige terugvegpoging onder die moeilike omstandighede 247 aangeteken het en hulle een kolfheld van die tweede beurt, Murali Vijay, ook onder die Proteas se snellers moes deurloop. Die twee skeidsregters, Aleem Dar en Ian Gould, het ŉ paar keer deur die dag na die kolfblad se oppervlak gekyk maar geen besluit is geneem tot sowat 20 minute voor die einde nie. As die kolfblad laat Vrydag te gevaarlik was en die verwagting is dat dit so sal aangaan, is dit tog logies die toets sal gestaak word, meen Holding. ♦ Indië het Vrydag op 49/1 kom voortkolf en toe gou twee paaltjies verloor. Toe het Virat Kohli (41) en Vijay (21) met 43 lopies om die vyfde paaltjie vasgebyt. Daarna het Anjinkya Rahana (48) sy kaptein kom ondersteun totdat dié deur ŉ onspeelbare inswaaier van KG Rabada skoongeboul is. Bhuvneshwar Kumar (33) en Mohammed Shami (27) het ook goed bygedra teen die boulwerk van Vernon Philander (3/61), KH Rabada (3/69), Morné Morkel (3/47) en Lungi Ngidi (1/38). Suid-Afrika se veldwerk het weer tussen baie goed en skokkend gewissel met onder meer twee maklike vangskote wat binne twee boulbeurte deur Elgar en Andile Phehlukwayo laat val is. In die Proteas se tweede kolfbeurt het Aiden Markram, na ŉ pragtige vier van die eerste bal af, sy paaltjie met ŉ uithangkolf wat niks met die kolfbladstreke te doene het nie, gaan staan en wegsmyt (5/1) voordat Elgar (11) en Hashim Amla (2) tot die einde toe gekolf het. Kyk hier na die telkaart.